Vuê o sin ai 9 di Mai e, cemût che al è just, si ricuardìn ancje nô de Zornade de Europe.
propit vuê al è jessût ancje un nestri gnûf articul sul Quotidiano, che al è propit dedicât ae Europe, chê che e je e chê che e mancje. Al è un resonament gjenerâl, che propit par chel al tocje ancje chê part de Europe che si clame Friûl. Daûr di une segnalzion di une nestre letore, o vin dât un cuc ancje te direzion di un ciert europeisim che magari cussì no al riscje di fâi cuintri ae idee di Europe ‘unide te diversitât’.
Lu cjatais ancje achì. Buine leture e buine Zornade de Europe.
UE. LA FIESTE DE EUROPE, LIS ELEZIONS, LIS CONTRADIZIONS E LA DIBISUGNE DI PLUI «UNITÂT TE DIVERSITÂT»
La Europe o sin ducj nô. Ancje il Friûl
Vuê e je la Zornade de Europe: une ocasion speciâl di fieste, di riflession e di cognossince in cont dal procès di integrazion continentâl e de citadinance europeane. Cheste date e je stade sielzude ancjemò tal 1985 par vie che propit ai 9 di Mai dal 1950 il ministri pai afârs forescj dal Stât francês, Robert Schuman, al fevelà a Parîs di pâs e di Europe, inviant in cualchi maniere chel cantîr che al è inmò in vore, compagn di chel de Sagrada Familia di Barcelone.
La idee pandude te “Declarazion Schuman” e jere sei semplice che e impegnative: par vê la pâs i Stâts europeans, i protagoniscj principâi dai doi conflits mondiâi de prime metât dal Nûfcent, a vevin di metisi adun, a tacâ de colaborazion tal cjamp economic e po ancje ta chei altris setôrs, cun chê di fâ sù istituzions politichis comuns e intune prospetive di unitât federâl.
Dopo tancj agns no si pues dineâ che chê idee e jere juste: cun dut des tantis contradizions che a àn segnât la costruzion de unitât europeane e che si palesin soredut di un pôc di timp incà, no podìn fâ di mancul de Europe.
Però nus covente une Europe divierse di chê che masse dispès e somee jessi dome “des bancjis e dai burocratis”.
Nus covente une Europe, là che a contin di plui i citadins e mancul i Stâts e là che a valin di plui lis personis, i teritoris, lis comunitâts e mancul la finance, i interès e i afârs di pôcs di lôr: une Europe plui unide, plui solidarie e plui europeane.
Di cheste Europe a fevelin in pôcs, almancul tra i candidâts aes elezions dai 25 di Mai, stant che di une bande si stente in gjenerâl a viodi la Europe tai programs e te propagande e di chê altre, se l’argoment al ven frontât, e je une polarizazion tra un antieuropeisim vecjo, ideologjic, nostalgjic e ipernazionalist e un ciert europeisim che si mostre superficiâl, e masse “cjacaris e distintîf”, tra bandierutis blu e sprocs disvuedâts di sostance.
Cussì, ae idee e ae prospetive de unitât de Europe no ur fasin cuintri dome l’antieuropeisim e lis contradizions de UE, ma in maniere plui o mancul cussiente ancje tancj di chei che a disin di jessi a pro. Un esempli – daûr di une segnalazion che nus à rivade di une nestre letore – al è chel di “Beurope”: e je une biele iniziative che si davuelç in chescj dîs a Udin propit cun chê di promovi, massime tra i plui zovins, la cussience europeane e la cognossince de Europe, a tacâ de sô dimension multiculturâl, però e somee dismenteâsi che in cheste dimension plurâl al esist ancje il Friûl cu lis sôs lenghis.
Forsit, daûr de Europe “unide te diversitât” e dopo dai manifescj par furlan pai 25 di Avrîl e des declarazions dal sindic sul furlan “lenghe de Resistence”, la nestre letore si spietave publicitât bilengâl e riferiments specifics ae nestre realtât tal chel program, che impen al somee jessi chel stes che al sarès a Mantova o a Foggia.
Cun dut achel, la Europe o sin ducj nô. E ancje il Friûl.
EURO FURLAN
eurofurlan@gmail.com
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn